b'\n_START_ARTICLE_\nMontreal Victorias\n_START_SECTION_\nZgodovina\n_START_PARAGRAPH_\nZanimanje za hokej na ledu na drsali\xc5\xa1\xc4\x8du Victoria Skating Club v Montrealu sega nazaj vsaj do leta 1875, ko se je odvila prva zabele\xc5\xbeena organizirana hokejska tekma med \xc4\x8dlani drsalnega kluba in \xc5\xa1tudenti Univerze McGill. Drsali\xc5\xa1\xc4\x8de samo je delovalo sicer \xc5\xbee od leta 1862. Hokejski klub Victoria Hockey Club je bil organiziran leta 1877 in je postal drugi organizirani hokejski klub v zgodovini. Tedaj lige \xc5\xa1e ni bilo, zato so prirejali ekshibicije in turnirje, kakr\xc5\xa1en je bil Montreal Winter Carnival._NEWLINE_Leta 1886 je klub pripomogel k ustanovitvi lige Amateur Hockey Association of Canada (AHAC). V njej je sodeloval od 1887 do 1898. V tem obdobju je klub do\xc5\xbeivljal najve\xc4\x8dje uspehe, saj je osvojil Stanleyjev pokal leta 1895, decembra 1896, v letih 1897 in 1898 in v februarju 1899. Prav tako je osvojil ligo AHAC v letih 1895, 1896, 1897 in 1898. Leta 1894 je sodeloval v prvi kon\xc4\x8dnici Stanleyjevega pokala in v polfinalu z izidom 2-3 izgubil proti Montrealu._NEWLINE_Klub je leta 1898 izstopil iz lige AHAC zaradi nestrinjanja glede vstopa kluba Ottawa Capitals v ligo in pripomogel k ustanovitvi lige Canadian Amateur Hockey League (CAHL), v kateri je sodeloval do leta 1905. Tedaj je razpadla liga CAHL, zato je klub postal eden od ustanovnih \xc4\x8dlanov nove lige Eastern Canada Amateur Hockey Association (ECAHA). Liga ECAHA je v za\xc4\x8detku dovoljevala tako amaterje kot profesionalce. Klub je v ligi igral dve leti, vseskozi kot izklju\xc4\x8dno amatersko mo\xc5\xa1tvo, in je ligo zapustil po sezoni 1907/08, da bi se osredoto\xc4\x8dil na amaterski hokej na ledu._NEWLINE_Leta 1908 so klubu podelili novi pokal Allan, ki je bil namenjen najbolj\xc5\xa1i amaterski ekipi. Zatem so pokal prevzela druga mo\xc5\xa1tva, kluba pa je deloval naprej na \xc4\x8dlanski amaterski ravni v ligah Inter-Provincial Amateur Hockey Union in Quebec Amateur Hockey Association._NEWLINE_Drsali\xc5\xa1\xc4\x8de Victoria Skating Rink so leta 1937 zaprli, klub pa je prenehal z delovanjem dve leti kasneje.'